ไทยพาณิชย์ประกันชีวิตรื้อช่องตัวแทน
ไทยพาณิชย์ประกันชีวิต ยันปรับโครงสร้างช่องทางตัวแทน เพิ่มประสิทธิภาพการทำงาน สยบการประท้วง
23 ม.ค. 2558

ไทยพาณิชย์ประกันชีวิต ยันปรับโครงสร้างช่องทางตัวแทน เพิ่มประสิทธิภาพการทำงาน สยบการประท้วง
แหล่งข่าวจากบริษัท ไทยพาณิชย์ประกันชีวิต เปิดเผยว่า ช่วงบ่ายของวันที่ 22 ม.ค. 2558 มีตัวแทนบริษัทจำนวนหนึ่งเดินทางมาประท้วงกรณีที่บริษัททำการปรับโครงสร้างช่องทางตัวแทนประกันชีวิตใหม่ เช่น การปรับโครงสร้างผลตอบแทนของตัวแทน ทำให้ตัวแทนบางส่วนไม่พอใจ เพราะทำให้สูญเสียผลประโยชน์จากผลงานที่ได้สะสมมาหลายปี
นายวิชัย ชีวศรีรุ่งเรือง ประธานเจ้าหน้าที่บริหารสายงานตัวแทนประกันชีวิต บริษัท ไทยพาณิชย์ประกันชีวิต ได้ชี้แจงกับตัวแทนว่า การปรับโครงสร้างตัวแทนใหม่นี้ บริษัทมีวัตถุประสงค์เพื่อส่งเสริมการทำงานของตัวแทนให้มีขีดความสามารถในการแข่งขัน และมีการเติบโตของผลตอบแทนเพิ่มขึ้นไปพร้อมกับการเติบโตของบริษัท โดยเฉพาะในสถานการณ์ปัจจุบันที่ธุรกิจประกันชีวิตมีการแข่งขันสูง
ทั้งนี้ บริษัทได้มีมาตรการรองรับเพื่อสนับสนุนการทำงานของตัวแทนภายใต้โครงสร้างใหม่หลายแนวทาง อาทิ นโยบายสนับสนุนการจัดตั้งสำนักงานตัวแทน เพื่อยกระดับตัวแทนสู่การเป็นเจ้าของธุรกิจและเป็นคู่ค้าทางธุรกิจกับบริษัท นโยบายพัฒนาประสิทธิภาพระบบ ปฏิบัติการ พร้อมนำเทคโนโลยีดิจิทัลมาใช้สนับสนุนการทำงานของตัวแทน และนโยบายด้านการฝึกอบรมตัวแทนเพื่อพัฒนาศักยภาพของทีมงานตัวแทน โดยวางแผนจัดตั้งศูนย์ฝึกอบรมตัวแทนเพิ่มขึ้นในอีกหลายพื้นที่ทั่วประเทศ
“เพื่อเป้าหมายมุ่งสร้างการเติบโตที่ยั่งยืนและมั่นคงให้แก่พลังตัวแทนของบริษัท ควบคู่ไปกับการมุ่งยกระดับคุณภาพของการบริการที่เป็นเลิศ และให้สามารถตอบโจทย์ความต้องการของลูกค้าได้ดียิ่งขึ้น” นายวิชัย กล่าว
นายวิชัย กล่าวว่า ในการเปลี่ยนแปลงครั้งนี้ บริษัทมีตัวแทนและผู้บริหารตัวแทนที่เซ็นสัญญาตอบรับกลับเข้ามาเป็นจำนวนมากกว่า 80% แต่ในทุกการเปลี่ยนแปลงย่อมต้องอาศัยกลไกการดำเนินงานและระยะเวลาในการสร้างความเข้าใจในเป้าประสงค์ร่วมกัน โดยเฉพาะผู้ได้รับผลกระทบต่อการเปลี่ยนแปลงนั้นๆ ในกระบวนการสื่อสารนโยบายการปรับโครงสร้างตัวแทนใหม่ของบริษัท
อย่างไรก็ตาม บริษัทไม่ได้นิ่งนอนใจและคำนึงถึงความสำคัญของพลังตัวแทนซึ่งเป็นผู้ขับเคลื่อนธุรกิจของบริษัทให้เติบโตก้าวไปข้างหน้า บริษัทจึงได้สั่งการให้ผู้บริหารสายงานตัวแทนที่รับผิดชอบดูแลในแต่ละภูมิภาคทั่วประเทศ ทำการลงพื้นที่เดินสายพบปะพูดคุยชี้แจงถึงรายละเอียดกับตัวแทนใต้สังกัด ซึ่งขณะนี้อยู่ระหว่างขั้นตอนการดำเนินงานตามแผนงาน